LATVIJAS REPUBLIKAS MINISTRU KABINETS

2018. gada \_\_\_.\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_\_\_\_.§)

**Noteikumi par valsts pirmsskolas izglītības vadlīnijām un pirmsskolas izglītības programmu paraugiem**

 Izdoti saskaņā ar Izglītības likuma

 14. panta 18.ˡ punktu

**I. Vispārīgais jautājums**

1. Noteikumi nosaka valsts pirmsskolas izglītības vadlīnijas, kurās ietverti šo vadlīniju prasībām atbilstoši izglītības programmu paraugi.

**II. Pirmsskolas izglītības satura īstenošanas mērķis un uzdevumi un izglītības programmu paraugi**

2. Pirmsskolas izglītības satura īstenošanas mērķis ir zinātkārs, radošs un dzīvespriecīgs bērns, kas dzīvo veselīgi un aktīvi, darbojas patstāvīgi, mācās ieinteresēti un ar prieku, gūstot pieredzi par sevi, citiem, apkārtējo pasauli un savstarpējo mijiedarbību tajā.

3. Pirmsskolas izglītības satura īstenošanas uzdevumi ir:

3.1. sekmēt bērna  vispusīgu attīstību, ievērojot viņa vajadzības, intereses, spējas un pieredzi un liekot pamatus vērtībās balstītu ieradumu veidošanai;

3.2. attīstīt bērna  sociālās un emocionālās prasmes, kas ietver sevis, savu emociju, domu un uzvedības apzināšanu, spēju saprast citus un veidot pozitīvas attiecības;

3.3. attīstīt dzīvei nepieciešamo kritisko domāšanu, prasmi pieņemt atbildīgus lēmumus, radošumu un uzņēmējspēju, prasmes sadarboties un līdzdarboties un  digitālās prasmes;

3.4.  veidot lietpratību pamatus valodu,  sociālās un pilsoniskās, kultūras izpratnes un pašizpausmes mākslā, dabaszinātņu, matemātikas, tehnoloģiju, veselības un fiziskās aktivitātes mācību jomās;

3.5. nodrošināt bērnam iespēju sagatavoties pamatizglītības apguvei.

4.  Pirmsskolas izglītības saturs ietverts pirmsskolas izglītības programmas paraugā ([1.pielikums](https://likumi.lv/doc.php?id=250854#piel1)), mazākumtautību pirmsskolas izglītības programmas paraugā ([2.pielikums](https://likumi.lv/doc.php?id=250854#piel2)), speciālās pirmsskolas izglītības programmas paraugā ([3.pielikums](https://likumi.lv/doc.php?id=250854#piel3)) un mazākumtautību speciālās pirmsskolas izglītības programmas paraugā ([4.pielikums](https://likumi.lv/doc.php?id=250854#piel4)).

**III. Pirmsskolas izglītības satura apguvē aktualizējamās vērtības**

5. Pirmsskolas izglītības satura apguvē būtiskākās aktualizējamās vērtības ir cilvēka cieņa, brīvība, ģimene, darbs, daba un Latvijas valsts, kā arī citas Ministru kabineta noteikumos par izglītojamo audzināšanas vadlīnijām un informācijas, mācību līdzekļu, materiālu un mācību un audzināšanas metožu izvērtēšanas kārtību minētās vērtības.

6. Audzināšanas un mācīšanās procesa vienotībā bērnos tiek veicināta šo noteikumu 5.punktā minēto vērtību un tajās balstītu ieradumu attīstība. Ieradumi veidojas par šādiem tikumiem: atbildība, drosme, uzņēmība, mērķtiecība, centība, savaldība, mērenība, tolerance, laipnība, līdzcietība, taisnīgums, solidaritāte.

7. Bērnam nozīmīgās vērtības veidojas ikdienas saziņā un mijiedarbē gan ģimenē, gan skolā, gan draugu un plašākas sabiedrības lokā.

**IV. Pirmsskolas izglītības obligātais saturs un tā apguves plānotie rezultāti**

7. Pirmsskolas izglītības obligāto saturu veido:

7.1. šo noteikumu 5.punktā minētās vērtības un 6.punktā minētie tikumi;

7.2. caurviju prasmes, kas ir pirmsskolas izglītības obligātā satura pamats, ietver bērna darbības, domāšanas, emocionālos un sociālos aspektus, kas palīdz apgūt zināšanas, izpratni un pamatprasmes dažādos kontekstos;

7.3. zināšanas, izpratne un pamatprasmes valodu, sociālās un pilsoniskās, kultūras izpratnes un pašizpausmes mākslā, dabaszinātņu, matemātikas, tehnoloģiju, veselības un fiziskās aktivitātes mācību jomās.

8. Pirmsskolas izglītības nobeigumā bērns ir apguvis šādas caurviju prasmes:

8.1. kritiskā domāšana un problēmrisināšana: bērns lieto sadzīves darbību algoritmus pazīstamās situācijās, piemēram, roku mazgāšana; formulē vienkāršas sakarības un darbību secību, nosaka pazīstamu situāciju, notikumu cēloņus un sekas; mācās izvērtēt informācijas ticamību, pieņemt lēmumus, izdarīt izvēles un vērtēt izdarīto;

8.2. radošums un uzņēmējspēja: bērns, pieaugušā mudināts, izdomā vairākas risinājuma iespējas ierastu darbību veikšanai; izrāda iniciatīvu un spontanitāti; mācās aktīvi nodarbināt sevi brīvajā laikā un apzināties sevi kā aktīvu personību; izrāda iniciatīvu apgūt jaunas prasmes;

8.3. pašvadīta mācīšanās: bērns atšķir emocijas un nosaka to cēloņus, mācās pārvaldīt savu uzvedību; ievēro dienas kārtību, spēj pagaidīt, spēj paveikt darbību līdz galam; patstāvīgi ģērbjas un kārto savas mantas; mācās izvirzīt savas darbības mērķi, plānot darbību, lai īstenotu ieceri; darbojas, ar atbalstu pārvar grūtības; mācās paveikt uzticēto pienākumu; lepojas ar saviem sasniegumiem, neizdošanos un kļūdas vērtē kā daļu no mācīšanās, novērtē savu un citu darbību un tās rezultātu, paskaidro savu vērtējumu;

8.4. sadarbība: bērns izsaka savu domu un jūtas, mācās uzklausīt citus un izteikt savu viedokli; sāk saprast, kā paša emocijas un uzvedība ietekmē citus, mācās risināt konfliktsituācijas, saskaņot darbības ar citiem; izturas pieklājīgi un rīkojas iejūtīgi; mācās veidot noturīgas attiecības un savu izpratni par draudzību; palīdz un pieņem palīdzību; mācās strādāt ar kopīgu mērķi, uzņemties un dalīt atbildību;

8.5. līdzdalība: bērns piedalās noteikumu izstrādē un pārskatīšanā, saprot, pieņem un ievēro tos; mācās ievērot un cienīt citu vajadzības un tiesības; mācās darboties videi draudzīgi, izvēloties darbam atbilstošus resursus un saudzīgi tos lietojot;

8.6. digitālās prasmes: bērns mācās atšķirt virtuālo pasauli no reālās un saprast digitālo tehnoloģiju lomu; zina noteikumus, kuri jāievēro, lietojot dažādus informācijas nesējus, tai skaitā digitālās ierīces.

9. Pirmsskolas izglītības nobeigumā bērns ir apguvis šādus lietpratību pamatus, kas ietver vērtības un tikumus, caurviju prasmes un zināšanas, izpratni un pamatprasmes septiņās mācību jomās:

9.1. lietpratību pamati valodu mācību jomā:

9.1.1. bērns dzimtajā valodā skaidro, ka cilvēki sazinoties lieto valodu; klausās tekstu, nosauc tajā darbojošās personas, atstāsta notikumus, izdomā teksta turpinājumu; jautā par neskaidro un atbild uz konkrētu jautājumu; stāsta par redzēto, dzirdēto, piedzīvoto saprotami un secīgi; piedalās sarunā, nepārtrauc runātāju; atdarina dzirdētās runas intonācijas, atšķir un nosauc skaņas īsos vārdos, pazīst burtus, lasa un saprot īsus vārdus; uzcītīgi raksta burtu elementus; cenšas mērķtiecīgi izveidot tekstu ar simboliem, burtiem;

9.1.2 bērns latviešu valodā, apguvis mazākumtautību pirmsskolas izglītības programmu, atbild uz jautājumiem par redzēto un dzirdēto, izsaka savas vajadzības, iesaistās sarunā par tematiem, kuri saistīti ar ikdienu; mācās pareizi izrunāt patskaņus un līdzskaņus, pazīst burtus, lasa un saprot īsus vārdus; raksta burtu elementus;

9.2. lietpratību pamati sociālajā un pilsoniskajā mācību jomā: bērns apzinās sevi, piederību ģimenei un izglītības iestādei; skaidro un atšķir labu rīcību no sliktas, novērtē paša izvēlētu un patstāvīgi veiktu darbību; ieinteresēti veic vienkāršus pašapkalpošanās darbus; skaidro un ievēro grupā pieņemtos kārtības un drošības noteikumus, rīkojas saskaņoti ar citiem; prognozē dažādas rīcības sekas ar personīgo veselību un drošību saistītās situācijās saskarsmē ar citiem cilvēkiem, saprot dažādu noteikumu, kas saistīti ar ugunsdrošību, ceļu satiksmi, elektrodrošību, rotaļām brīvā dabā un spēļu laukumos, ievērošanas nepieciešamību; vēršas pēc palīdzības pie pieaugušā, kad jūtas slikti un nedroši; skaidro, ka Latvija ir daļa no pasaules, saprot, ka cilvēki ir dažādi, atpazīst un nosauc Latvijas valsts simbolus – karogu, himnu;

9.3. lietpratību pamati kultūras izpratnes un pašizpausmes mākslā mācību jomā: bērns darbojoties iepazīst formas un laukumus, nosauc, jauc un klāj krāsas dažādos veidos; pauž savas emocijas par uztverto vizuālās mākslas darbā vai skaņdarbā; izvēlas un radoši izmanto dažādus materiālus, veido, zīmē, glezno, aplicē pēc vērojuma vai iztēles izvēlētos vides objektus; apvienojot dažādas vizuālās mākslas tehnikas, īsteno savu radošo ieceri un novērtē to; skandē tautasdziesmas, deklamē īsus dzejoļus, izspēlē pašu izdomātu vai literārā darba sižetu, dzied, muzicē, dejo tautas un mūsdienu dejas; brīvi un droši improvizē ar kustībām vai skaņu rīkiem, dziedot individuāli un kopā ar citiem, ar un bez mūzikas pavadījuma;

9.4. lietpratību pamati dabaszinātņu mācību jomā: bērns izzina dažus tuvākajā apkārtnē raksturīgos augus un dzīvniekus, ūdens agregātstāvokļus, iežu krāsas un cietību, ikdienā lietojamo produktu šķīdību ūdenī, dažāda lieluma un formas priekšmetu kustību, dažādu materiālu priekšmetus, to īpašības un izmantošanu, pārmaiņas dabā, debess ķermeņus; stāsta par savu pieredzi augu audzēšanā; saprot drošas uzvedības pamatus saskarsmē ar dzīvniekiem; skaidro, kāpēc uzturā jālieto veselīgi produkti, jāsaudzē daba un tās resursi; iesaistās tuvākās apkārtnes sakopšanas darbos;

9.5. lietpratību pamati matemātikas mācību jomā: bērns darbojoties nosaka skaitļa sastāvu pieci apjomā, veido skaitļa sastāva dažādas variācijas, izsaka pieņēmumu par skaitu attēlos un priekšmetu kopās un skaitot to pārbauda; ar nosacītiem mēriem nosaka garumu, platību un ietilpību; izzina ģeometriskas figūras, tajā skaitā telpiskus ķermeņus, raksturo to formu un saista ar pazīstamiem objektiem un tēliem; šķiro priekšmetus pēc vienas pazīmes un salīdzina pēc skaita un lieluma (lietojot vārdus “vairāk”, “mazāk”, “lielāks”, “mazāks”); nosauc objektu atrašanās vietu telpā (lietojot vārdus “virs”, “zem”, “pie”, “aiz”, “blakus”); veido ritmiskas rindas un sakārtojumus no priekšmetiem un ģeometriskām figūrām pēc nosacījuma un radoši;

9.6. lietpratību pamati tehnoloģiju mācību jomā: bērns stāsta par sava radošā darba ieceri, plāno savas ieceres īstenošanas soļus, izvēlas nepieciešamos materiālus, īsteno ieceri un novērtē rezultātu; apgūst dažādas tehnikas, paņēmienus un drošības noteikumus materiālu izmantošanā savas ieceres īstenošanai, veido un savieno vienkāršas detaļas, iegūstot sev vēlamo formu no piedāvātajiem veidošanas materiāliem; tur pareizā satvērienā rakstāmpiederumus un darbarīkus; piedalās vienkāršu ēdienu pagatavošanā;

9.7. lietpratību pamati veselības un fiziskās aktivitātes mācību jomā: bērns sev un citiem drošā veidā pārvietojas dažādās šķēršļu joslās un kustību rotaļās, apvienojot soļošanu, skriešanu, rāpošanu, rāpšanos; pārvieto priekšmetus un pārvar šķēršļus, izvēloties darbības veidu atbilstoši situācijai; apzinās savu dzimumu un ķermeņa neaizskaramību; ikdienā apzināti ievēro personīgo higiēnu.

**V. Pirmsskolas izglītības satura īstenošanas principi**

10. Pirmsskolas izglītības satura īstenošanas principi ir šādi:

10.1. ir vienots audzināšanas un mācību process, kurā integrēti praktiskā darbībā bērns apgūst zināšanas, izpratni un pamatprasmes mācību jomās, attīsta caurviju prasmes un veido ieradumus, kas balstīti vērtībās;

10.2. galvenā mācību organizācijas forma ir rotaļnodarbība, kas tiek īstenota pedagoga mērķtiecīgi organizētā vai netieši vadītā un bērna brīvā rotaļdarbībā, nodrošinot vienmērīgu slodzi visas dienas garumā, bērnam mācoties un rotaļājoties telpās un ārpus tām  atbilstoši savām individuālajām spējām;

10.3. bērnam ir iespēja mācīties iedziļinoties, nodrošinot

10.3.1. bērnam skaidru mācību mērķu un sasniedzamo rezultātu izvirzīšanu,

10.3.2. daudzveidīgus uzdevumus un laiku darbību modelēšanai,

10.3.3. atbalstošu un attīstošu atgriezenisko saiti,

10.3.4. iespēju bērnam skaidrot darbību gaitu un domāt par savu mācīšanos un sasniegto rezultātu;

10.5. mācības bērnam ir personiski nozīmīgas, nodrošinot

10.4.1. saistību ar viņa pieredzi un ikdienu un iesaisti lēmumu pieņemšanā par savu dzīvi;

10.4.2. iespēju interesēties un iesaistīties izglītības iestādes kultūras veidošanā, kopienā, valstī un pasaulē notiekošajos procesos un raudzīties nākotnē, izzinot un izvērtējot personiskajai un arī sabiedrības attīstībai un labklājībai nozīmīgus tematus;

10.5. tiek atzīta un respektēta bērna etniskā, valodas, dzimuma, spēju, talantu, attīstības līmeņa, veselības stāvokļa, speciālo vajadzību un cita daudzveidība, nepieļaujot nekāda veida diskrimināciju;

10.6. tiek nodrošinātas visu bērnu dažādās vajadzības, palielinot ikviena bērna līdzdalības iespējas mācību procesā ar vides pieejamību, daudzveidīgām metodēm, dialogu un sadarbībā veidotu profesionālu atbalstu;

10.7. atkāpes no plānotajiem rezultātiem ir pieļaujamas atbilstoši bērna funkcionālo traucējumu veidam.

10.8. bērna, pedagogu, vecāku vai bērna likumisko pārstāvju mērķtiecīgā, uz bērna mācīšanās un attīstības vajadzībām vērstā sadarbībā, iesaistot vecākus vai bērna likumiskos pārstāvjus bērna mācīšanās atbalstam un sniedzot regulāru atgriezenisko saiti par bērna  sniegumu;

10.9. mācību vide ir droša, atbalstoša un attīstoša, mainīga un pielāgota ikviena bērna mācīšanās un attīstības vajadzībām.

**VI. Pirmsskolas izglītības vērtēšanas pamatprincipi**

11. Mācību snieguma vērtēšanas pamatā ir novērojumi par bērna darbību vai radītu produktu. Tā ir neatņemama mācību procesa sastāvdaļa, kas nodrošina efektīvu atgriezenisko saiti bērnam un pedagogam, kuras mērķis ir uzlabot mācīšanos un mācīšanu. Pedagogs periodiski par saviem novērojumiem informē bērna vecākus vai bērna likumisko pārstāvi.

12. Pirmsskolas izglītības vērtēšanas pamatprincipi ir šādi:

12.1. atklātības un skaidrības princips – bērnam saprotami formulēti un zināmi plānotie obligātā mācību satura apguves rezultāti un mācību procesā pirms snieguma demonstrēšanas bērnam ir skaidri vērtēšanas kritēriji;

12.2. dažādības princips – mācību snieguma vērtēšanai izmanto dažādus vērtēšanas metodiskos paņēmienus;

12.3. regularitātes princips – bērna mācību sniegumu pedagogs vērtē regulāri un sistēmiski;

12.4. iekļaujošais princips – vērtēšanu pielāgo bērna vajadzībām, piemēram, norises laika dalījums un ilgums, vide, bērna snieguma demonstrēšanas veids un līdzekļi;

13. Pirmsskolas izglītības nobeigumā pedagogs novērtē un apraksta, kādi ir bērna sasniegumi attiecībā pret šo noteikumu  8. un 9. punktā noteiktajiem obligātā satura apguves plānotajiem rezultātiem. Pedagogs rakstiski par to informē vecākus vai  bērna likumisko pārstāvi.

**VII. Noslēguma jautājumi**

14. Atzīt par spēku zaudējušiem Ministru kabineta 2012. gada 31. jūlija noteikumus  Nr. 533 “Noteikumi par valsts pirmsskolas izglītības vadlīnijām” (Latvijas Vēstnesis, 2012, 129. nr.).

15. Šo noteikumu 2. un 4. pielikuma prasības attiecībā uz latviešu valodas lietojumu pašvaldību un privātajās izglītības iestādēs, kas īsteno mazākumtautību izglītības programmas pirmsskolas izglītības pakāpē, stājas spēkā 2019. gada 1. septembrī. Līdz 2019. gada 1. septembrim minētās izglītības iestādes nodrošina latviešu valodas lietojumu pirmsskolas izglītības programmās atbilstoši normatīvajiem aktiem, kas bija spēkā līdz šo noteikumu spēkā stāšanās dienai.

16. Laika periodā no 2018. gada 1. septembra līdz 2019. gada 31. maijam tiem sešus un septiņus gadus veciem bērniem, kas jau vienu gadu ir apguvuši normatīvajos aktos noteikto obligāto sagatavošanu pamatizglītības ieguvei un šajā mācību gadā atradīsies obligātās sagatavošanas otrajā gadā, mācību gada galvenie plānotie sasniedzamie rezultāti ir šo noteikumu 7. punktā minēto caurviju prasmju attīstība un zināšanu, izpratnes un pamatprasmju attīstība šo noteikumu 6.3. apakšpunktā noteiktajās mācību jomās.

17. Noteikumi stājas spēkā 2018. gada 1. septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

16.04.2018. 17:55

1956

I.Upeniece

67814244, ineta.upeniece@visc.gov.lv